‘Besope’ verkeersbeampte geskors ná video’s | Maroela Media
’n Beampte van die Ekurhuleni-metropolisie (EMPD) is geskors hangende ’n dissiplinêre verhoor nadat hy na bewering in volle uniform onder die invloed van alkohol op kamera vasgevang is.
Lesiba Mpya, waarnemende uitvoerende burgemeester van Ekurhuleni, het aan Maroela Media gesê die voorval het Dinsdag in die parkeerterrein van ŉ winkelsentrum in Benoni plaasgevind.
Twee video’s van die voorval word sedertdien op sosiale media versprei waarin gesien kan word hoe die beampte in metropolisie-uniform onvas op sy voete voorkom.
In die een video gly die beampte se holster met sy vuurwapen van sy middellyf af. Hy probeer dan met ŉ sigaret in die hand die holster van sy lyf afhaal, terwyl ŉ omstander vra dat die metropolisiebeampte se vuurwapen van hom afgeneem word “voordat ons almal per ongeluk geskiet word”.
Die omstander merk dan op dat daar ook alkohol in die beampte se diensmotor is. Dié diensmotor is ook in die video te sien.
In die ander video wil die metropolisiebeampte by ŉ omstander weet of sy alkoholvlakke getoets is nadat die omstander hom daarvan beskuldig dat hy dronk is. Die omstander vra dan aan ŉ ander metropolisiebeampte om haar kollega te toets. Dié metropolisiebeampte reageer egter nie en help hom in ŉ EMPD-voertuig in.
Hoewel Mpya nie in die stadium kon bevestig dat die beampte wel aan diens was ten tyde van die voorval nie, het hy wel opgemerk dat die metropolisiebeampte in volle uniform met sy diensmotor was en dus geskors is.
Hy verduidelik dat ŉ verslag vanaf die polisie binnekort sal kan bevestig of die beampte aan diens was of nie.
Fikile Mbalula, minister van vervoer en voormalige minister van polisie, het sy misnoeë met die voorval op Twitter te kenne gegee. “Dit is ŉ skande. Ons sal opvolg en ons sal hom aan die pen laat ry,” het Mbalula getwiet.
Michael Shackleton, DA-LP vir gemeenskapsveiligheid in Gauteng, het sedertdien ŉ beroep op Faith Mazibuko, Gautengse LUR vir gemeenskapsveiligheid, gedoen om ondersoek in te stel na die gedrag van metropolisiebeamptes in die provinsie.
“Hierdie walglike gedrag van ’n metropolisiebeampte mag nie geduld word nie,” het Shackleton in ŉ verklaring gesê.
“Die LUR moet toesien dat ons metropolisie geskik is om misdaad te voorkom en om die veiligheid van ons inwoners op die paaie te verseker.
“Die DA is van mening die enigste oplossing om te verseker dat die metropolisie hul gedragskode nakom, is om die metropolisiediens te professionaliseer. Dit kan gedoen word deur mense met ’n passie vir polisiëring as metropolisiebeamptes in diens te neem om die metropolisiemag eerlik en professioneel te maak en om Suid-Afrikaners te dien en te beskerm,” het Shackleton gesê.
Ekurhuleni-metropolisie Gauteng In die nuus Springs
Kommer, woede na nóg ’n voorval in Hluleka-reservaat
Geskors, met volle betaling seker! Dit help met mooi niks. Sit maande of selfs jare by die huis en lewe soos konings.
Ek is nou so die dinges in!! Werke word van eerlike opregte mense afgeneem en gegee aan mense wat n duit vir die uniform voel!! Hierdie land van ons moet flippen bykom!! ons vergaan van ellende!! En sulke nonsense help net mooi niks!!
Hoekom is hy nie daar en dan gearresteer en ‘n alkol toets gedoen nie. In die video is ook berig dat hy ‘n vuurwapen gerig het op die persoon. Hoop hulle maak ‘n voorbeeld van die persoon. As dit een van ons was is net daar gearresteer.
Daar gaan niks van kom nie
Ek is nie eens meer verbaas wanneer ek sulke berigte lees nie – ek is net bly dat dit aan die lig kom en dat daar hopelik iets aan gedoen gaan word